Rikunarita-ORG/Wikinium huggingface dataset:
# 尊王攘夷

**尊王攘夷**，齊之舊政也。齊桓公大會諸侯而伐楚，楚畏服。公羊傳謂桓公救中國而攘夷狄，王者事也。後世總而言之，謂曰尊王攘夷。王，初謂周天子也。日本江戶之季，宋學大盛。歐羅巴、美利堅諸國矜力威日本。水戶藩士人唱尊王之論。及清師敗績於英，割香港而與之。東亞嘩然。攘夷之聲遂起。大老井伊直弼會美利堅國使，盟。約通商。人多怨之。異議四起。幕府乃繫之獄，刑死者眾。是為安政大獄。薩摩島津氏、長州毛利氏與泰西諸國戰。大敗。二氏因棄攘夷之心而興強國之願。蓋其國羸弱無以攘夷也。遂革其舊政以泰西之術。唱開國之政。卒亡德川氏之幕府而還政於天皇。是為倒幕而尊王也。明治維新，其所由者，尊王攘夷也。

## 據

* 《公羊傳》僖公四年
# 召伯廖

| 召伯廖 |
| --- |
| **名諱** | **姬廖** |
| **生卒** | 不考 |
| **在位** | 不考 |
| **政權** | 召 |
| **先君** | 不詳 |
| **嗣君** | 召昭公 |

**召伯廖**，**姬**姓，諱**廖**，春秋時召君，伯爵也。魯莊公二十七年，周惠王使召伯廖至齊賜命於齊桓公，且請齊伐衛，以衛立王子頹也。
# 召桓公

| 召桓公 |
| --- |
| **名諱** | **姬姓，諱襄** |
| **生卒** | 不考 |
| **在位** | 不考 |
| **政權** | 召 |
| **諡號** | 桓公 |
| **先君** | 召戴公 |
| **嗣君** | 召襄公 |

**召桓公**，**姬**姓，諱**襄**，春秋時召君，伯爵也。魯宣公十五年夏，王孫蘇使王子捷殺召戴公及毛伯衛，立襄，是為桓公。魯成公八年秋，召公至魯賜命於成公。
# 召昭公

| 召昭公 |
| --- |
| **名諱** | **姬姓** |
| **生卒** | 不考 |
| **在位** | 不考 |
| **政權** | 召 |
| **諡號** | 昭公 |
| **先君** | 召伯廖 |
| **嗣君** | 召武公 |

**召昭公**，諸**姬**，春秋時召君，伯爵也。魯文公五年三月辛亥，葬魯小君成風。周襄王使召公來會葬也。
# 尹文公

| 尹文公 |
| --- |
| **名諱** | **姞姓，諱圉** |
| **生卒** | 不詳至魯昭公二十九年 |
| **在位** | 不詳至魯昭公二十九年 |
| **政權** | 尹 |
| **諡號** | 文公 |
| **先君** | 尹公言多 |
| **嗣君** |  |

**尹文公**，**姞**姓，諱**圉**，一作**幸**，又作**固**，春秋時尹君。魯昭公二十二年夏四月乙丑，周景王崩，單穆公、劉文公殺賓起。立王子猛為王，是為悼王也。毛伯得、尹公、召莊公則欲立王子朝，遂逐周王、劉子、單穆公，而立子朝為王。十一月乙酉，悼王崩，己丑，其弟敬王立。

後，敬王與子朝戰於王畿，凡三年。二十五年十月壬申，尹公於鞏渡洛，火燒東訾，然未能克之。二十六年冬，在晉智文子、趙簡子之率下，晉師克鞏，敬王遂勝。十一月，王子朝、毛伯得、尹公奔楚。二十九年三月，京師人殺召簡公、尹公及原伯魯之子，皆為子朝之黨也。
# 老子

老子
**老子**，楚苦縣厲鄉曲仁里人也，姓李，名耳，字伯陽，諡曰聃。

周守藏室之史也。孔子適周，問禮於老子。孔子去，謂弟子曰︰「鳥，吾知其能飛；魚，吾知其能遊；獸，吾知其能走。走者可以為罔，遊者可以為綸，飛者可以為矰。至於龍，吾不能知其乘風雲而上天。吾見老子，其猶龍邪。」

老子修道德，其學以自隱無名為務。居周久之，見周衰，遂去。至關，關令尹喜曰︰「子將隱矣，彊為我著書。」於是老子迺著書，言道德之意五千餘言而去，莫知其所終。

## 傳說

《神仙傳》曰︰「老子者，名重耳，字伯陽，楚國苦縣曲仁里人也。其母感大流星而有娠，雖受氣天然見於李家，猶以李為姓。或云老子先天地生，或云天之精魄，蓋神靈之屬。或云母懷之七十二年乃生，生時剖母左腋而出。生而白首，故謂之老子。或云其母無夫，老子是母家之姓。或云老子之母適至李樹下，而生老子。

生而能言，指李樹曰：以此為我姓。或云上三皇時為元中法師，下三皇時為金闕帝君。伏羲時為鬱華子，神農時為九靈老子，祝融時為廣壽子，黃帝時為廣成子，顓頊時為赤精子，帝嚳時為錄圖子，堯時為務成子，舜時為尹壽子，夏禹時為真行子，殷湯時為錫則子，文王時為文邑先生。一云守藏史，或云在越為范蠡，在齊為鴟夷子，在吳為陶朱公，皆見於群書，不出神仙正經，未可據也。
葛稚川云洪以為，老子若是天之精神，當無世不出，俯尊就卑，委逸就勞，背澄清而入臭濁，棄天官而受人爵也。夫有天地則有道術，道術之士何時暫乏，是以伏羲以來至於三代顯名，道術世世有之，何必常是一老子也。皆由晚學之徒好奇尚異，欲推崇老子，故有此說。其實論之，老子蓋得道之尤精，非異類也。」

## 評

* 秦獻公曰︰「世之學老子者則絀儒學，儒學亦絀老子。道不同不相為謀，豈謂是邪。李耳無為自化，清靜自正。」
* 太史公曰︰「老子所貴道，虛無，因應變化於無為，故著書辭稱微妙難識。」
* Wolfgang Kosack:*Laotse Von der Kraft und Vom Sinn*. Buch der Sinnsprüche in 81 Abschnitten und 2 Teilen. Uebertragen aus den Seidentexten zu Ma Wang Dui <Provinz Honan> Christoph Brunner, Basel 2014. ISBN 978-3-906206-18-9.

## 兼查

* 道德經
* 道家
* 道教

## 據

* 《史記·老子列傳》

|  |  |
| --- | --- |
|
 | 美辭妙篇，具錄於**維基文庫︰老子** |

|  |  |
| --- | --- |
|
 | 名言精句，具錄於**維基語錄︰老子** |
# 陳佗

**陳佗**，媯姓，諱**佗**，字**五父**，乃周諸侯陳之第十三君，文公之子也。

陳佗事兄桓公。桓公二十七年（魯隱公五年），鄭請成於陳，公不許。陳佗諫曰：「親仁善鄰，國之寳也，君其許鄭。」桓公曰：「宋、衛實難，鄭何能為。」遂不許。翌年，鄭侵陳，大獲。二十九年（魯隱公七年），陳及鄭平，佗如鄭涖盟。冬十二月，及鄭莊公盟，歃如忘。鄭洩駕曰：「五父必不免，不賴盟矣。」三十八年（魯桓公五年），桓公疾病，佗殺太子免，而代之。翌年（魯桓公六年），蔡人殺佗立厲公，厲公，蔡出也。《史記》誤以陳佗為厲公，厲公躍為利公，以陳完為陳佗所出云。

## 據

* 《左氏春秋》
* 《史記·陳杞世家》
# 夏徵舒

**夏徵舒**，字**南**，御叔之子。母曰夏姬，鄭穆公之女也。徵舒祖子夏，名少西，是為少西氏。

徵舒為大夫，事陳靈公。御叔死，夏姬，通於靈公及公孫寧、儀行父。國人賦株林、澤陂以譏之。靈公十五年（魯宣公十年）公與寧、行父飲酒於夏氏。公謂行父曰：「徵舒似汝。」對曰：「亦似君。」徵舒怒。靈公罷酒出，徵舒伏弩廐門射殺靈公。孔寧、儀行父皆奔楚，靈公太子午奔晉。徵舒自立為陳侯。十六年（魯宣公十一年），楚莊王伐陳，謂陳人無動，將討於少西氏。遂入陳，殺徵舒，轘諸栗門，因縣陳。以夏姬與連尹襄老。後莊王復陳，以太子午為陳侯。襄老死，其子黑要烝焉。後巫臣聘之以奔晉。

## 據

* 《左氏春秋·宣公》
* 《史記·陳杞世家》
# 晏嬰

**晏平仲嬰**者，萊之夷維人也。事齊靈公、莊公、景公，以節儉力行重於齊。既相齊，食不重肉，妾不衣帛。其在朝，君語及之，即危言；語不及之，即危行。國有道，即順命；無道，即衡命。以此三世顯名於諸侯。

越石父賢，在縲紲中。晏子出，遭之涂，解左驂贖之，載歸。弗謝，入閨。久之，越石父請絕。晏子懼然，攝衣冠謝曰：「嬰雖不仁，免子於緦何子求絕之速也？」石父曰：「不然。吾聞君子詘於不知己而信於知己者。方吾在縲紲中，彼不知我也。夫子既已感寤而贖我，是知己；知己而無禮，固不如在縲紲之中。」晏子於是延入為上客。

晏子為齊相，出，其御之妻從門閒而闚其夫。其夫為相御，擁大蓋，策駟馬，意氣揚揚甚自得也。既而歸，其妻請去。夫問其故。妻曰：「晏子長不滿六尺，身相齊國，名顯諸侯。今者妾觀其出，志念深矣，常有以自下者。今子長八尺，乃為人仆御，然子之意自以為足，妾是以求去也。」其後夫自抑損。晏子怪而問之，御以實對。晏子薦以為大夫。

## 引據

* 《史記·卷六十二·管晏列傳·第二》
# 田氏代齊

**田氏代齊**，東周時史實也，敘齊大夫田氏陰竊國柄之事。歷田敬仲完、文子、桓子、僖子、成子、襄子、莊子與太公八世，凡數百年。

## 溯源

**田敬仲完**，陳厲公他之子也。完生，周太史過陳，陳厲公使卜完，卦得觀之否：「是爲觀國之光，利用賓于王。此其代陳有國乎？不在此而在異國乎？非此其身也，在其子孫。若在異國，必姜姓。姜姓，四嶽之後。物莫能兩大，陳衰，此其昌乎？」

厲公者，陳文公少子也，其母蔡女。文公卒，厲公兄鮑立，是爲桓公。桓公與他異母。及桓公病，蔡人爲他殺桓公鮑及太子免而立他，爲厲公。厲公旣立，娶蔡女。蔡女淫於蔡人，數歸，厲公亦數如蔡。桓公之少子林怨厲公殺其父與兄，乃令蔡人誘厲公而殺之。林自立，是爲莊公。故陳完不得立，爲陳大夫。厲公之殺，以淫出國，故《春秋》曰：「蔡人殺陳他」，罪之也。

莊公卒，立弟杵臼，是爲宣公。宣公廿一年，殺其太子御寇。御寇與完相愛，恐禍及己，完故奔齊。齊桓公欲使爲卿，辭曰：「羈旅之臣幸得免負檐，君之惠也，不敢當髙位。」桓公使爲工正。齊懿仲欲妻完，卜之，占曰：「是謂鳳皇于蜚，和鳴鏘鏘。有媯之後，將育于姜。五世其昌，并于正卿。八世之後，莫之與京。」卒妻完。完之奔齊，齊桓公立十四年矣。完卒，諡爲**敬仲**。仲生稚孟夷，敬仲之如齊，以陳字爲田氏。

田稚孟夷生湣孟莊，田湣孟莊生**文子須無**。田文子事齊莊公。晉之大夫欒逞作亂於晉，來奔齊，齊莊公厚客之。晏嬰與田文子諫，莊公弗聽。文子卒，生**桓子無宇**。田桓子無宇有力，事齊莊公，甚有寵。無宇卒，生武子開與僖子乞。

## 奠基

**田僖子**名**乞**，事齊景公爲大夫，其收賦稅於民以小斗受之，其粟予民以大斗，行陰德於民，而景公弗禁。由此田氏得齊衆心，宗族益彊，民思田氏。晏嬰數諫景公，景公弗聽。已而使於晉，與叔向私語曰：「齊國之政卒歸於田氏矣。」晏嬰既卒，大夫范、中行氏反晉。晉攻之急，范、中行請粟於齊。田乞欲爲亂，樹黨於諸侯，乃説景公曰：「范、中行數有德於齊，齊不可不救。」齊使田乞救之而輸之粟。

景公太子死，後有寵姬曰芮子，生子荼。景公病，命其相國惠子與髙昭子以子荼爲太子。景公卒，兩相髙、國立荼，是爲晏孺子。而田乞不説，欲立景公他子陽生。陽生素與乞歡。晏孺子之立也，陽生奔魯。田乞偽事髙昭子、國惠子者，毎朝代參乘，言曰：「始諸大夫不欲立孺子。孺子旣立，君相之，大夫皆自危，謀作亂。」又紿大夫曰：「髙昭子可畏也，及未發先之。」諸大夫從之。田乞、鮑牧與大夫以兵入公室，攻髙昭子。昭子聞之，與國惠子救公。公師敗。田乞之衆追國惠子，惠子奔莒，遂返殺髙昭子。晏孺子奔魯。

田乞使人之魯，迎陽生。陽生至齊，匿田乞家。請諸大夫曰：「常之母有魚菽之祭，幸而來會飲。」會飲田氏。田乞盛陽生橐中，置坐中央。發橐，出陽生，曰：「此乃齊君矣。」大夫皆伏謁。將盟立之，田乞誣曰：「吾與鮑牧謀共立陽生也。」鮑牧怒曰：「大夫忘景公之命乎？」諸大夫欲悔，陽生乃頓首曰：「可則立之，不可則已。」鮑牧恐禍及己，乃復曰：「皆景公之子，何爲不可！」遂立陽生於田乞之家，是爲悼公。乃使人遷晏孺子於駘，而殺孺子荼。悼公旣立，田乞爲相。四年，田乞卒，子**常**代立。

## 專政

鮑牧與齊悼公有郄，弒悼公。齊人共立其子壬，是爲簡公。田常成子與監止倶爲左右相。田常心害監止，監止幸於簡公，權弗能去。於是田常復修釐子之政，以大斗出貸，以小斗收。齊人歌之曰：「嫗乎采芑，歸乎田成子！」齊大夫朝，御鞅諫簡公曰：「田、監不可并也，君其擇焉。」君弗聽。

子我者，監止之宗人也，常與田氏有卻。田氏疎族田豹事子我有寵。子我曰：「吾欲盡滅田氏適，以豹代田氏宗。」豹曰：「臣於田氏疎矣。」不聽。已而豹謂田氏曰：「子我將誅田氏，田氏弗先，禍及矣。」子我舍公宮，田常兄弟四人乘如公宮，欲殺子我。子我閉門。簡公與婦人飲檀臺，將欲撃田常。太史子餘曰：「田常非敢爲亂，將除害。」簡公乃止。田常出，聞簡公怒，恐誅，將出亡。田子行曰：「需，事之賊也。」田常於是撃子我。子我率其徒攻田氏，不勝，出亡。田氏之徒追殺子我及監止。

簡公出奔，田氏之徒追執簡公于徐州。簡公曰：「蚤從御鞅之言，不及此難。」田氏之徒恐簡公復立而誅己，遂殺簡公。簡公立四年而殺。於是田常立簡公弟驁，是爲平公。平公卽位，田常爲相。田常旣殺簡公，懼諸侯共誅己，乃盡歸魯、衞侵地，西約晉、韓、魏、趙，南通吳、越之使，修功行賞，親於百姓，以故齊復定。

田常言於齊平公曰：「德施人之所欲，君其行之；刑罰人之所惡，臣請行之。」行之五年，齊國之政皆歸田常。田常於是盡誅鮑、晏、監止及公族之彊者，而割齊自安平以東至瑯邪，自爲封邑。封邑大於平公之所食。田常乃選齊國中女子長七尺以上爲後宮，後宮以百數，而使賓客舍人出入後宮者不禁。及田常卒，有七十餘男。常卒，子襄子盤代立，諡常爲**成子**。

## 鼎革

**田襄子**旣相齊宣公，三晉殺知伯，分其地。襄子使其兄弟宗人盡爲齊都邑大夫，與三晉通使，且以有齊國。襄子卒，子莊子白立。**田莊子**相齊宣公。宣公四十三年，伐晉，毀黃城，圍陽狐。明年，伐魯、葛及安陵。明年，取魯之一城。莊子卒，子太公**和**立。

**田太公**相齊宣公。宣公四十八年，取魯之城。明年，宣公與鄭人會西城。伐衞，取毋丘。宣公五十一年卒，田會自廩丘反。宣公卒，子康公貸立。貸立十四年，淫於酒婦人，不聽政。太公乃遷康公於海上，食一城，以奉其先祀。明年，魯敗齊平陸。三年，太公與魏文侯會濁澤，求爲諸侯。魏文侯乃使使言周安王及諸侯，請立齊相田和爲諸侯，安王許之。康公之十九年，田和立爲齊侯，列於周室，紀元年，自是齊封邑皆入田氏矣。

## 引據

* 《史記／巻四十六》
# 澠池之會

**澠池之會**出於司馬遷《史記•廉頗藺相如列傳》。說秦王以完璧一事怒，遣大將白起伐趙，取簡（今山西離石縣西）、祁（今山西祁縣）。明年複取石城（今河南樸縣西南。。又明年，複攻趙，殺趙軍民萬人。

前二七九年，秦王勝後，為並力攻楚（鄢郢之役）。使使告趙惠文王，示欲與趙罷，修舊好，約於西河外澠池（今河南澠池會）。趙王畏秦，不願赴會。廉頗、藺相如則策曰：「王若不赴會，則弱於秦。」於是趙王決定會，並令藺相如以精兵五千從，又遣了平原君將數萬軍于澠池附近。廉頗送至境上，並于王曰：「王此行，至全會畢，多不過三十日便可歸。若三十日不歸，則請立太子為王，以絕秦以要之望。」趙王於思一番後，定許，免使趙為秦將脅。

趙王至後，會議乃始，依准古俗，兩君相見，定必大飲一番，故秦王與趙王皆飲數杯。秦王曰：「寡人聞趙王好音律，不如請趙王鼓瑟樂前。」趙王不推擋，只得勉強鼓瑟。秦禦史記之：「某年月日，秦王與趙王會飲，秦王令趙王鼓瑟。」藺相如前曰：「王亦聞秦善奏秦聲，臣請奏盆樂，以相娛樂。」秦王怒，斷斷不許。於是相如前進，因跪請王。秦王堅不肯擊盆，藺相如曰：「五步內，相如可刎頸以血濺君！」

時左右欲以刀斬藺，藺相如怒目之，大叱，侍衛皆畏，只得退開。秦王無奈，惟擊盆一。相如即召趙禦史下之，曰：「某月日，秦王擊盆。」秦之群臣即言曰：「請趙以十五城為王壽。」藺即醋：「請秦都咸陽為趙王壽以。」後至會議終，秦不辱王，趙亦於邊部眾以圖，秦不敢動。

趙惠文王二十年之澠池會，秦昭王以便並力攻楚，於是欲與趙平。澠池之會，相如以功拜為上卿，位在廉頗之右，廉頗不服，至於有後之氣。澠池之會，秦、趙訚暫止兵。趙即出齊，拔高唐等處。
# 荊軻

荊軻刺秦王拓片
**荊軻**，衛人也。其先乃齊人，徙於衛，衛人謂之慶卿。而之燕，燕人謂之荊卿。荊軻匿匕於圖，以刺秦王。不中，被秦王左右殺。此乃圖窮匕見之典故。

## 吟詠

唐沈佺期《入衛作》

淇上風日好，紛紛沿岸多。綠芳幸未歇，泛濫此明波。采蘩憶幽吹，理棹想荊歌。郁然懷君子，浩曠將如何。

晉陶淵明有《咏荊軻》：

燕丹善養士，志在報強嬴。

招集百夫良，歲暮得荊卿。

君子死知己，提劍出燕京；

素驥鳴廣陌，慷慨送我行。

雄發指危冠，猛氣沖長纓。

飲餞易水上，四座列群英。

漸離擊悲筑，宋意唱高聲。

蕭蕭哀風逝，淡淡寒波生。

商音更流涕，羽奏壯士驚。

心知去不歸，且有後世名。

登車何時顧，飛蓋入秦庭。

凌厲越萬里，逶迤過千城。

圖窮事自至，豪主正怔營。

惜哉劍術疏，奇功遂不成。

其人雖已沒，千載有餘情。

唐駱賓王有《於易水送人》：

此地別燕丹，

壯士髮衝冠。

昔時人已沒，

今日水猶寒。

西元一九九〇年，靳鐵章作中華電視公司八點檔國語連續劇「六壯士之易水寒」之主題曲：

淡淡的對我說聲再見，看那江水悠悠流；

聽那北風低聲唱，壯士別了。

猛抬頭望那千古白雲，多少英雄豪傑；

不以成敗論英雄，且仰天長嘯。

縱然一去不歸，縱然一去不回。

你那高亢歌聲依舊，而我淚已流；

瀟灑的笑聲，千古長留。

剎那的絢爛，終歸於寧靜；

短促的生命，貴在永恆。

縱然一去不歸，縱然一去不回。

## 引據

## 他典

* 《史記》荊軻傳的詞語訓釋與事件解讀
* 荊軻刺秦王拓片中研院數位典藏資源網
# 田齊

**齊**，周諸侯也，媯姓田氏。出陳公子完之後田氏。蓋竊姜氏之位而立。戰國間為七雄。終為秦所滅。秦亂，復國。至漢初為高帝所滅。

## 齊王

* 田齊太公和
* 田齊桓公午
* 齊威王
* 齊宣王
* 齊愍王
* 齊襄王
* 齊王建
* 秦一六國
* 齊王儋
* 齊王假
* 齊王市
* 齊王都
* 齊王榮
* 王假復辟
* 齊王廣
* 齊王橫亡於漢
# 叛亂

夫**叛亂**者，聚眾以抗朝廷之謂也。與其事者，謂之逆賊；其同謀結黨、行紀有度者，謂之亂黨。蓋亂黨之所圖，非割據一方，即欲竊奪天下之國柄也。 推其肇亂之由，多因政教失綱，或民間積怨。蓋群下患於不均，或抱見棄於上之恨，鬱結難平，乃鋌而走險。泰西拉丁古語謂之「rebellion」，其字源合「復」與「干戈」而成，蓋復興干戈之意。昔西哲洛克有言：苟遇暴政，則傾覆朝廷，乃斯民之天責也。

## 據
# 周文

**周文**，秦末義軍之將。即**周章**，陳縣人。戰國末，嘗為項燕軍視日，掌推時辰吉凶。嘗事春申君，自謂知兵法。二世元年，陳勝號王，授將軍印，西向擊秦。行軍至函谷關，有車千乘，兵數十萬，尋進戲亭。秦令少府章邯引兵反撲之。其孤軍懸，乏戰，遂敗退出關，軍次曹陽，又至澠池。邯追兵複至，其敗而自殺。

## 引據

司馬遷·《史記·卷四十八·陳涉世家第十八》
# 項伯

**項伯**者名**纏**，項燕子也，少與張良游，殺人，良活之，伯感其恩德。與兄梁共起於吳，為楚左令尹。

漢元年，沛公軍灞上，左司馬曹無傷通項羽曰：「沛公欲王關中。」羽大怒，是時帶甲兵四十萬，沛公十萬，欲旦日饗士卒而擊之，伯恐良有虞，夜馳沛公軍，具以其事告良，良曰：「韓王使吾送沛公，去之不義。」入，告沛公以項伯言，公邀伯入，兄事之，約為婚姻，伯曰：「旦日自早速來軍中謝項王。」沛公允諾。遂成鴻門宴事。

宴間，范增欲為羽殺沛公而不得，使項莊舞劍圖之。伯起與莊對舞，沛公得全。

漢興，念伯救命之功，賜姓劉，封射陽侯。孝惠三年薨，子**睢**嗣，後有罪除爵。

## 家屬

* 父 項燕
* 子 漢射陽侯 劉睢 有罪國除
# 漢荊王賈

**漢荊王賈**，高帝從父兄也。漢元年，賈為將軍，定塞地，從東擊項籍。漢王使將二萬人，入楚地，燒其積聚。漢王追項籍至固陵，賈使人招楚大司馬周殷。周殷反楚，舉九江，迎英布兵，皆會陔下，誅項籍。

賈既有功，而高祖子弱，昆弟少，欲王同姓以填天下。乃立賈為荊王。立六年而黥布反，賈為所殺。

## 據

* 《漢書·荊王劉賈傳》
# 灌嬰

**漢潁陰侯灌嬰**者，睢陽販繒是也。漢高祖之為沛公，略地至雍丘下，章邯敗殺項梁，而沛公還軍於碭，嬰初以中涓從擊破東郡尉於成武及秦軍於扛里，疾鬥，賜爵七大夫。從攻秦軍亳南、開封、曲遇，戰疾力，賜爵執帛，號宣陵君。從攻陽武以西至雒陽，破秦軍尸北，北絕河津，南破南陽守齮陽城東，遂定南陽郡。西入武關，戰於藍田，疾力，至霸上，賜爵執珪，號昌文君。

沛公立為漢王，拜嬰為郎中，從入漢中，十月，拜為中謁者。從還定三秦，下櫟陽，降塞王。還圍章邯於廢丘，未拔。從東出臨晉關，擊降殷王，定其地。擊項羽將龍且、魏相項他軍定陶南，疾戰，破之。賜嬰爵列侯，號昌文侯，食杜平鄉。復以中謁者從降下碭，以至彭城。項羽擊，大破漢王。漢王遁而西，嬰從還，軍於雍丘。王武、魏公申徒反，從擊破之。攻下黃，西收兵，軍於滎陽。楚騎來眾，漢王乃擇軍中可為車騎將者，皆推故秦騎士重泉人李必、駱甲習騎兵，今為校尉，可為騎將。漢王欲拜之，必、甲曰：「臣故秦民，恐軍不信臣，臣願得大王左右善騎者傅之。」灌嬰雖少，然數力戰，乃拜灌嬰為中大夫，令李必、駱甲為左右校尉，將郎中騎兵擊楚騎於滎陽東，大破之。受詔別擊楚軍後，絕其餉道，起陽武至襄邑。擊項羽之將項冠於魯下，破之，所將卒斬右司馬、騎將各一人。擊破柘公王武，軍於燕西，所將卒斬樓煩將五人，連尹一人。擊王武別將桓嬰白馬下，破之，所將卒斬都尉一人。以騎渡河南，送漢王到雒陽，使北迎相國韓信軍於邯鄲。還至敖倉，嬰遷為御史大夫。三年，以列侯食邑杜平鄉。以御史大夫受詔將郎中騎兵東屬相國韓信，擊破齊軍於歷下，所將卒擄車騎將軍華毋傷及將吏四十六人。降下臨菑，得齊守相田光。追齊相田橫至嬴、博，破其騎，所將卒斬騎將一人，生得騎將四人。攻下嬴、博，破齊將軍田吸於千乘，所將卒斬吸。東從韓信攻龍且、留公於高密，卒斬龍且，生得右司馬、連尹各一人，樓煩將十人，身生得亞將周蘭。齊地巳定，韓信自立為齊王，使嬰別將擊楚將公杲於魯北，破之。轉南，破薛郡長，身擄騎將一人。攻博陽，前至下相以東南僮、取慮、徐。度淮，盡降其城邑，至廣陵。項羽使項聲、薛公、郯公復定淮北。嬰渡淮北，擊破項聲、郯公下邳，斬薛公，下下邳，擊破楚騎於平陽，遂降彭城，擄柱國項佗，降留、薛、沛、酇、蕭、相。攻苦、譙，復得亞將周蘭。與漢王會頤鄉。從擊項籍軍於陳下，破之，所將卒斬樓煩將二人，擄騎將八人。賜益食邑二千五百戶。項籍敗垓下去也，嬰以御史大夫受詔將車騎別追項籍至東城，破之。所將卒五人共斬項籍，皆賜爵列侯。降左右司馬各一人，卒萬二千人，盡得其軍將吏。下東城、歷陽。渡江，破吳郡長吳下，得吳守，遂定吳、豫章、會稽郡。還定淮北，凡五十二縣。

漢王立為皇帝，賜益嬰邑三千戶。其秋，以車騎將軍從擊破燕王臧荼。明年，從至陳，取楚王信。還，剖符，世世勿絕，食潁陰二千五百戶，號曰潁陰侯。以車騎將軍從擊反韓王信於代，至馬邑，受詔別降樓煩以北六縣，斬代左相，破胡騎於武泉北。復從擊韓信胡騎晉陽下，所將卒斬胡白題將一人。受詔并將燕、趙、齊、梁、楚車騎，擊破胡騎於硰石。至平城，為胡所圍，從還軍東垣。從擊陳豨，受詔別攻豨丞相侯敞軍曲逆下，破之，卒斬敞及特將五人。降曲逆、盧奴、上曲陽、安國、安平。攻下東垣。黥布反，以車騎將軍先出，攻布別將於相，破之，斬亞將樓煩將三人。又進擊破布上柱國軍及大司馬軍。又進破布別將肥誅。嬰身生得左司馬一人，所將卒斬其小將十人，追北至淮上。益食一千五百戶。布已破，高帝歸，定令嬰食潁陰五千戶，除前所食邑。凡從得二千石二人，別破軍十六，降城四十六，定國一，郡二，縣五十二，得將軍二人，柱國、相國各一人，二千石十人。

嬰自破布歸，高帝崩，嬰以列侯事孝惠帝及呂太后。太后崩，呂祿等以趙王自置為將軍，軍長安，為亂。齊哀王聞之，舉兵西，且入誅不當為王者。上將軍呂祿等聞之，乃遣嬰為大將，將軍往擊之。行至滎陽，乃與絳侯等謀，因屯兵滎陽，風齊王㠯誅呂氏事，齊兵止不前。絳侯等既誅諸呂，齊王罷兵歸，嬰亦罷兵自滎陽歸，與絳侯、陳平共立代王為孝文皇帝。孝文皇帝於是益封嬰三千戶，賜黃金千斤，拜為太尉。三歲，絳侯勃免相就國，嬰為丞相，罷太尉官。是歲，匈奴大入北地、上郡，令丞相嬰將騎八萬五千往擊匈奴。匈奴去，濟北王反，詔乃罷嬰之兵。後歲餘，嬰以丞相卒，諡曰懿侯。

## 據

* 《漢書·灌嬰傳》
# 韓王信

**韓信**，故韓襄王孽孫也，沛公使張良徇韓地，得信，以為韓將，拜為韓太尉。項羽聞漢略韓地，令鄭昌為韓王距漢，信急擊，昌降漢。乃立信為韓王。五年，剖符，王潁川。六年，以太原郡為韓國，徙信以備匈奴，請治馬邑。許之，匈奴冒頓大入圍信。上賜書責讓之，信恐誅，與匈奴約，以馬邑降。十一年，入居參合。漢使柴將軍擊，斬信。

## 據

* 《漢書·韓王信傳》
# 呂通

**呂通**，西漢初外戚，呂肅王臺之子也。初封東平侯。

高后七年，燕靈王建薨，有美人子，太后使人殺之，無後，國除。八年十月，太后乃立通為燕王，而改封通弟莊為東平侯。

是歲，高后崩。太尉周勃、丞相陳平等共謀誅諸呂。辛酉，太尉等悉捕諸呂男女，無少長皆斬之。遂使人誅燕王通。

## 家族

* 祖父：呂澤（周呂侯，追尊悼武王）
* 父：呂臺（呂王，諡肅王）
	+ 弟：呂莊（東平侯）

## 注

## 進學

* 《史記·卷九·呂太后本紀第九》
* 《漢書·卷三·高后紀第三》
* 《漢書·卷九十七上·外戚傳第六十七上》
# 衛滿

**衛滿**，燕人也。嘗略屬真番、朝鮮，為置吏，築鄣塞。

秦滅燕，屬遼東外徼。漢興，為其遠難守，復修遼東故塞，至浿水為界，屬燕，歸盧綰所轄。

前一九五年，燕王盧綰反，奔入匈奴，衛滿亡命，聚黨千餘人，易服蠻夷而東走出塞，渡浿水，遂東遁朝鮮，居秦故空地上下鄣，稍聯真番、朝鮮等族、及故燕齊兩國遺民等，代箕子之後准王自立，王之，都王險（今平壤）。

時漢初定中原，未暇東顧。前一九二年，遼東太守約衛滿為外臣，保塞外蠻夷，勿使犯邊，使之得以擴，方數千里。

傳子至孫右渠。元封三年，漢武帝募罪人擊朝鮮。元封三年夏，尼谿相參乃使人殺朝鮮王右渠來降。王險城未下，故右渠之大臣成巳又反，復攻吏。左將軍使右渠子長降、相路人之子最告諭其民，誅成巳，以故遂定朝鮮。漢始置四郡。

## 據

* 漢司馬遷纂，《史記》卷一百一十五 朝鮮列傳 第五十五：朝鮮王滿者，故燕人也。自始全燕時嘗略屬真番、朝鮮，為置吏，築鄣塞。秦滅燕，屬遼東外徼。漢興，為其遠難守，復修遼東故塞，至浿水為界，屬燕。燕王盧綰反，入匈奴，滿亡命，聚黨千餘人，魋結蠻夷服而東走出塞，渡浿水，居秦故空地上下鄣，稍役屬真番、朝鮮蠻夷及故燕、齊亡命者王之，都王險。
* 《魏略》
* 《新撰姓氏錄》
# 張騫

敦煌莫高窟張騫使西域圖，唐初繪
**張騫**，漢漢中人也，建元中為郎。時，匈奴破月氏王，以其頭為飲器，月氏遁而怨匈奴，無與共擊之。漢方欲擊匈奴，聞此言，欲通使，道必更匈奴中，乃募能使者。騫以郎應募，使月氏。

匈奴得之，留騫十餘歲，予妻，有子，然騫持漢節不失。居匈奴西，騫因與其屬亡鄉月氏，西走數十日，至大宛。大宛王聞漢之饒財，欲通不得，見騫，喜。使人道遣騫，經康居。抵月氏。大月氏王已為匈奴所殺，立其夫人為王。既臣大夏而君之，地肥饒，少寇，志安樂。又自以遠漢，殊無報胡之心。騫從月氏至大夏，竟不能得月氏要領。留歲餘，還，並南山，欲從羌中歸，復為匈奴所得。留歲余，單于死，國內亂，騫與胡妻及堂邑父俱歸漢。拜騫太中大夫，堂邑父為奉使君。

騫行時百餘人，去十三歲，唯二人得還。

元朔六年，騫從衛青擊匈奴，知水草處，軍得以不乏，乃封騫為博望侯。後二年，騫為衛尉，與李廣俱出右北平擊匈奴。匈奴圍李將軍，軍失亡多，而騫後期當斬，贖為庶人。是歲，驃騎將軍霍去病破匈奴西邊，殺數萬人，至祁連山。

元狩四年，漢擊走單于漠北。武帝拜騫為中郎將，將三百人，馬各二匹，牛、羊以萬數，齎金幣帛直數千巨萬，多持節副使，道可便遣之旁國。騫既至烏孫，致賜諭指，未能得其決。騫即分遣副使使大宛、康居、月氏、大夏。烏孫發道譯送騫，與烏孫使數十人，馬數十匹。報謝，因令窺漢，知其廣大。騫還，拜為大行。歲餘，騫卒。後歲餘，其所遣副使通大夏之屬者皆頗與其人俱來，於是西北國始通於漢矣。

## 他山

* 中國歷史戲《漢武大帝》，中國中央電視台，乙酉年首播。
* 日本國小說《張騫》，塚本青史著、講談社出版，壬午年出版。

* 西漢司馬遷著，《史記．卷一百二十三．大宛列傳》
* 東漢班固著，《漢書．卷六十一》
# 竇憲

**竇憲**字**伯度**，漢戴侯融曾孫也。

## 顯貴驕恣

父勛被誅，憲少孤。建初二年，女弟立為皇后，拜憲為郎，稍遷侍中、虎賁中郎將；弟篤，為黃門侍郎。兄弟親幸，並侍宮省，賞賜累積，寵貴日盛，自王、主及陰、馬諸家，莫不畏憚。憲恃宮掖聲勢，遂以賤直請奪沁水公主園田，主逼畏，不敢計。後漢章帝駕出過園，指以向憲，憲陰喝不得對。後發覺，章帝大怒，召憲切責曰：『深思前過，奪主田園過，何用愈趙高指鹿為馬？久念使人驚怖。昔永平中，常令陰黨、陰博、鄧疊三人更相糾察，故諸豪戚莫敢犯法者，而詔書切切，猶以舅氏田宅為言。今貴主尚見枉奪，何況小人哉！國家棄憲如孤皺腐鼠耳。』憲大震懼，竇后為毀服深謝，良久乃得解，使以田還主。雖不繩其罪，然亦不授以重任。

和帝即位，竇太后臨朝，憲以侍中，內幹機密，出宣誥命。章帝遺詔以篤為虎賁中郎將，篤弟景、瑰並中常侍，於是兄弟皆在親要之地。憲以前太尉鄧彪有義讓。先帝所敬，而仁厚委隨，故尊崇之，以為太傅，令百官總己以聽。其所施為，輒外令彪奏，內白太后，事無不從。又屯騎校尉桓郁，累世帝師，而性和退自守，故上書薦之，令授經禁中。所以內外協附，莫生疑異。

初，永平時，謁者韓紆嘗考劾父勛獄，憲遂令客斬紆子，以首祭勛冢。齊殤王子都鄉侯暢來吊國憂，暢素行邪僻，與步兵校尉鄧疊親屬數往來京師，因疊母元自通長樂宮，得幸太后，被詔召詣上東門。憲懼見幸，分宮省之權，遣客刺殺暢於屯衛之中，而歸罪於暢弟利侯剛，乃使侍御史與青州刺史雜考剛等。後事發覺，太后怒，閉憲於內宮。

## 勒石燕然

憲懼誅，自求擊匈奴以贖死。會南單于請兵北伐，乃拜憲車騎將軍，金印紫綬，官屬依司空，以執金吾耿秉為副，發北軍五校、黎陽、雍營、緣邊十二郡騎士，及羌胡兵出塞。明年，憲與秉各將四千騎及南匈奴左谷蠡王師子萬騎出朔方雞鹿塞，南單于屯屠河，將萬餘騎出滿夷谷，度遼將軍鄧鴻及緣邊義從羌胡八千騎，與左賢王安國萬騎出稒陽塞，皆會涿邪山。憲分遣副校尉閻盤、司馬耿夔、耿譚將左谷蠡王師子、右呼衍王須訾等，精騎萬餘，與北單于戰於稽落山，大破之，虜眾崩潰，單于遁走，追擊諸部，遂臨私渠比鞮海。斬名王以下萬三千級，獲生口馬、牛、羊、橐駝百餘萬頭。於是溫犢須、曰逐、溫吾、夫渠王柳鞮等八十一部率眾降者，前後二十餘萬人。憲、秉遂登燕然山，去塞三千餘里，刻石勒功，紀漢威德，令班固作銘曰：

「惟永元元年秋七月，有漢元舅曰車騎將軍竇憲，寅亮聖明，登翼王室，納於大麓，惟清緝熙。乃與執金吾耿秉，述職巡禦，理兵於朔方。鷹揚之校，螭虎之士，爰該六師，既南單于、東烏桓、西戎氐羌侯王君長之群，驍騎三萬。元戎輕武，長轂四分，雲輜蔽路，萬有三千餘乘。勒以八陣，蒞以威神，玄甲耀日，朱旗絳天。遂陵高闕，下雞鹿，經磧鹵，絕大漠，斬溫禺以釁鼓，血屍逐以染鱷。然後四校橫徂，星流彗埽，蕭條萬里，野無遺寇。於是域滅區單，反旆而旋，考傳驗圖，窮覽其山川。遂逾涿邪，跨安侯，乘燕然，躡冒頓之區落，焚老上之龍庭。上以攄高、文之宿憤，光祖宗之玄靈；下以安固後嗣，恢拓境宇，振大漢之天聲。茲所謂一勞而久逸，暫費而永寧者也。乃遂封山刊石，昭銘上德。其辭曰：『鑠王師兮征荒裔，剿凶虐兮截海外，敻其邈兮亙地界，封神丘兮建隆曷，熙帝載兮振萬世。』」

憲乃班師而還，遣軍司馬吳汜、梁諷，奉金帛遺北單于，宣明國威，而兵隨其後。時虜中乖亂，汜、諷所到，輒招降之，前後萬餘人。遂及單于於西海上，宣國威信，致以詔賜，單于稽首拜受。諷因說宜修呼韓邪故事，保國安人之福。單于喜悅，即將其眾與諷俱還，到私渠海，聞漢軍已入塞，乃遣弟右溫禺鞮王奉貢入侍，隨諷詣闕。憲以單于不自身到，奏還其侍弟。南單于於漠北遺憲古鼎，容五斗，其傍銘曰『仲山甫鼎，其萬年子子孫孫永保用』，憲乃上之。詔使中郎將持節即五原拜憲大將軍，封武陽侯，食邑二萬戶。憲固辭封，賜策許焉。

北單于以漢還侍弟，復遣車諧儲王等款居延塞，欲入朝見，願請大使。憲上遣大將軍中護軍班固行中郎將，與司馬梁諷迎之。會北單于為南匈奴所破，被創遁走，固至私渠海而還。憲以北虜微弱，遂欲滅之。明年，夏遣右校尉耿夔、司馬任尚、趙博等將兵擊北虜於金微山，大破之，克獲甚眾。北單于遁走，不知所在。

## 權震凌主

漢制，大將軍位在三公下，置官屬依太尉。憲威權震朝廷，公卿希旨，奏憲位次太傅下，三公上；長史、司馬秩中二千石，從事中郎二人六百石，自下各有增。振旅還京師，於是大開倉府，勞賜士吏，其所將諸郡二千石子弟從征者，悉除太子舍人。

是時，篤為衛尉，景、瑰皆侍中、奉車、駙馬都尉，四家競修第宅，窮極工匠。明年，詔曰：『大將軍憲，前歲出征，克滅北狄，朝加封賞，固讓不受。舅氏舊典，並蒙爵士。其封憲冠軍侯。邑二萬戶；篤郾侯，景汝陽侯，瑰夏陽侯，各六千戶。』憲獨不受封，遂將兵出鎮涼州，以侍中鄧疊行征西將軍事為副。

憲既平匈奴，威名大盛，以耿夔、任尚等為爪牙，鄧疊、郭璜為心腹。班固、傅毅之徒，皆置幕府，以典文章。刺史、守令多出其門。尚書僕射郅壽、樂恢並以忤意，相繼自殺。由是朝臣震懾，望風承旨。而篤進位特進，得舉吏，見禮依三公。景為執金吾，瑰光祿勛，權貴顯赫，傾動京都。雖俱驕縱，而景為尤甚，奴客緹騎依倚形勢，侵陵小人，強奪財貨，篡取罪人，妻略婦女。商賈閉塞，如避寇仇。有司畏懦，莫敢舉奏。太后聞之，使謁者策免景官，以特進就朝位。瑰少好經書，節約自修，出為魏郡，遷潁川太守。竇氏父子兄弟並居列位，叔父霸為城門校尉，霸弟褒將作大匠，褒弟嘉少府，其為侍中、將、大夫、郎吏十餘人。

憲既負重勞，陵肆滋甚。四年，封鄧疊為穰侯。疊與其弟步兵校尉磊及母元，又憲女婿射聲校尉郭舉，舉父長樂少府璜，皆相交結。元、舉並出入禁中，舉得幸太后，遂共圖為殺害。和帝陰知其謀，乃與近幸中常侍鄭眾定議誅之。以憲在外，慮其懼禍為亂，忍而未發。會憲及鄧疊班師還京師，詔使大鴻臚持節郊迎，賜軍吏各有差。憲等既至，和帝乃幸北宮，詔執金吾，五校尉勒兵屯衛南、北宮、閉城門，收捕疊、磊、璜、舉，皆下獄誅，家屬自徙合浦。遣謁者僕射收憲大將軍印綬，更封為冠軍侯。

憲及篤、景、瑰皆遣就國，和帝以太后故，不欲名誅憲，為選嚴能相督察之。憲、篤、景到國，皆迫令自殺，宗族，賓客以憲為官者皆免歸本郡。瑰以素自修，不被逼迫，明年坐稟假貧人，徙封羅侯，不得臣吏人。初，竇后之譖梁氏，憲等豫有謀焉，永元十年，梁棠兄弟徙九真還，路由長沙，逼瑰令自殺。後鄧太后臨朝，永初三年，詔諸竇前歸本郡者與安豐侯萬全俱還京師。

* 〔宋〕范曄著《後漢書卷廿三》
# 韋昭

**吳高陵亭侯韋昭**，一作**曜**，字**弘嗣**，漢吳郡雲陽人也。

## 傳

漢建安九年生。少好學，能屬文，從丞相掾除西安令，還為尚書郎，遷太子中庶子。時蔡穎好博奕，太子孫和以為無益，命曜論之。和廢，為黃門侍郎。

會稽王即位，諸葛恪輔政，表曜為太史令，撰《吳書》，華核、薛瑩等皆與參同。

景帝踐阼，為中書郎、博士祭酒，依劉向故事，校定眾書。

末帝即位，封**高陵亭侯**，遷中書僕射，為侍中，常領左國史。帝欲為父和作紀，昭執以和不登帝位，宜名為傳。如是者數次，皓怒。昭益憂懼，自陳衰老，求去官，不從。鳳凰二年，收昭付獄。昭上疏求免，而皓更怪其疏之垢故，又以詰之。昭對曰：「囚撰此書，實欲表上，懼有誤謬，數數省讀，不覺點污。被問寒戰，形氣吶吃，謹追辭叩頭五百下，兩手自搏。」而華核連名上疏求赦之。昭年已七十，餘數無幾，乞赦其一等之罪，為終身徒，使成書業。謹通進表，叩頭百下。皓不許，遂誅曜，徙百家零陵。子**隆**，有昭風，亦有文學。

## 評

《三國志》評曰：「韋昭篤學好古，博見群籍，有記述之才。」

## 引據

《三國志·吳書·王樓賀韋華傳》

|  |  |
| --- | --- |
|
 | 美辭妙篇，具錄於**維基文庫︰韋昭** |
# 大司馬

**大司馬**，中國官名。

《周禮·夏官》有大司馬，掌邦政。漢承秦制，置丞相、太尉、御史大夫。漢武帝元狩四年，廢太尉，設大司馬，以冠將軍之號。無印綬、官屬。漢昭帝、漢宣帝掌政，霍光為大司馬大將軍輔政，漢成帝以王根為大司馬，置印綬、官屬。與丞相、御史大夫並為三公。漢哀帝廢丞相為大司徒，與大司馬、大司空兼屬三公。東漢光武帝欲弱三公，易為太尉。漢末，大司馬凌三公之上，與其竝設。南北朝以大司馬、大將軍為二大，大司馬維一品上公。隋以後廢，明清作兵部尚書之別號。

## 參

* 《通典二十·職官二 大司馬》
* 《通典二十三·職官五 兵部尚書》
# 亡

**亡**者，迫逐離鄉、去其故土之謂也。其故多端，率由兵寇交侵、黨禍構陷而起。所謂亡人，或以罪受徙，或為時勢所逼，乃至懷志而去國者，皆是也。斯患雖多及於匹夫編戶，然若政府、官衙、教廷之屬，失其所而播遷者，亦所恆有。

按「亡」之本義，逃遁也。逋逃者未必盡適異國，亦不必遠遁外邦。昔唐明皇避亂幸蜀，未嘗出疆，後世亦以「流亡」稱之。
# 楚熊霜

| 楚熊霜 |
| --- |
| **名諱** | **熊霜** |
| **生卒** | 不詳至熊霜六年 |
| **在位** | 熊霜元年至熊霜六年 |
| **政權** | 楚 |
| **先君** | 父楚熊嚴 |
| **嗣君** | 弟楚熊徇 |

**楚熊霜**，**羋**姓，**熊**氏，諱**霜**，楚熊嚴之子。周時楚君。熊霜元年，周宣王初立。六年，薨，三弟爭立。仲雪死；叔堪避難於濮；少弟季徇立，是為熊徇。

## 引據

* 《楚居》
* 《通志》
* 《史記》
# 楚穆王

**楚穆王**，羋姓，熊氏，諱**商臣**，乃春秋時楚王，成王之太子也。

初，成王將以商臣為太子，語令尹子上。子上曰：「君之齒未也，而又多內寵，絀乃亂也。楚國之舉常在少者。且商臣蜂目而豺聲，忍人也，不可立也。」王不聽，立之。後又欲立子職而絀太子商臣。商臣聞而未審也，告其傅潘崇曰：「何以得其實？」崇曰：「饗王妹江羋而勿敬也。」商臣從之。江羋怒曰：「宜乎王之欲殺若而立職也。」商臣告潘崇曰：「信矣。」崇曰：「能事之乎？」曰：「不能。」「能亡去乎？」曰：「不能。」「能行大事乎？」曰：「能。」成王四十六年（魯文公元年）冬十月，商臣以宮衛兵圍成王。成王請食熊蹯而死，不聽。丁未，成王自絞殺。諡之曰靈，不瞑，曰成，乃瞑。商臣自立，是為穆王。

穆王立，以其太子宮予潘崇，使為太師，掌國事。穆王二年（魯文公三年）楚圍江，晉伐楚以救江。冬，晉告於周，周及晉伐楚，門於方城而還。三年（魯文公四年），楚滅江。四年（魯文公五年）滅六。冬，滅蓼。六、蓼，臯陶之後。七年（魯文公八年），周襄王崩，頃王立。八年（魯文公九年）王師於狼淵以伐鄭，鄭及楚平。夏，侵陳，克壺邱。秋，公子朱伐陳，陳人敗之，獲公子茷。陳懼及楚平。冬，使越椒如魯聘。九年（魯文公十年），鬬宜申與仲歸謀弒王，王殺宜申及仲歸。秋，陳共公、鄭穆公會王於息，遂及蔡莊侯次於厥貉，將以伐宋。宋逆王，遂導以田孟諸。十年（魯文公十一年）伐麇十一年（魯文公十二年）羣舒叛，楚執舒子平及宗子遂圍巢。十二年（魯文公十三年）王薨，諡曰穆，子莊王侶立。

## 據

* 《左氏春秋·文公》
* 《史記·楚世家》
# 楚王負芻

| 楚王負芻 |
| --- |
| **名諱** | **熊負芻** |
| **生卒** | 不詳 |
| **在位** | 楚哀王元年 至 楚王負芻五年 |
| **政權** | 楚 |
| **先君** | 弟楚哀王 |
| **嗣君** | 弟昌平君 |

**楚王負芻**，哀王庶兄也。哀王立二月餘，負芻之徒襲殺哀王而立負芻。

二年，秦使王賁擊楚，亡十城。其先，秦王政不聽王翦言，使李信來攻。破鄢郢，復引兵而西，與蒙恬會於城父。楚軍隨之，三日三夜不頓舍，大破信軍，入兩壁，殺七都尉，走秦人。四年，王翦將兵六十萬而來，王聞之，悉起國中兵以拒。秦兵至，堅壁而守，以養其志，不肯戰。楚軍數挑戰，終不出，乃引而東，秦兵始舉兵追之，大破楚軍，至於鄿南。

歲餘略定楚地，擄王，責以弒君之罪，廢為庶人。項燕立昌平君於淮南，未幾亦敗。楚遂亡，入秦為郡。

## 註

## 參

* 司馬遷《史記》
# 漢太上皇

**漢太上皇**，世稱**劉太公**，一說諱**煓**，字**執嘉**。高帝父也。沛豐邑人。配劉媼，生四子：長子伯，次子仲，三子季，幼子交。長子伯早逝，季即高帝也。

漢二年，楚漢相爭，太公居沛，漢王使人迎之，為楚所阻。三年，漢陷楚都彭城，項羽回師，大破漢軍，執太公及漢王后，居楚為質。五年，項羽置太公於高俎，告漢王曰：「今不急下，吾烹太公。」對曰：「吾與項羽俱北面受命懷王，曰約為兄弟，吾翁即若翁，必欲烹而翁，則幸分我一桮羹。」羽怒，欲殺之。項伯曰：「天下事未可知，且為天下者不顧家，雖殺之無益，祇益禍耳。」從之。後失利，還太公及王后，約以鴻溝為界，太公始歸漢。

六年，漢王稱帝。帝五日一朝太公，如家人父子禮。太公家令說太公曰：「天無二日，土無二王。今高祖雖子，人主也；太公雖父，人臣也。奈何令人主拜人臣！如此，則威重不行。」後帝朝，太公擁篲迎門卻行。帝大驚，下扶太公。太公曰：「帝，人主也，奈何以我亂天下法！」於是帝乃尊太公為太上皇。心善家令言，賜金五百斤。太公乃史上唯一未為人主而尊為太上皇者。

九年，未央宮成。高帝會群臣於未央前殿，奉玉卮，為太上皇壽，曰：「始大人常以臣無賴，不能治產業，不如仲力。今某之業所就孰與仲多？」殿上群臣皆呼萬歲，大笑為樂。

十年七月，崩于櫟陽宮，葬萬年。楚王、梁王皆來送葬。赦櫟陽囚。更命酈邑曰新豐。

## 家屬

* 妻 劉媼
	+ 長子 漢武哀侯 伯
	+ 次子 漢代頃侯 嘉
	+ 三子 漢太祖高皇帝 邦
	+ 四子 漢楚元王 交

## 注

## 據
# 魏文帝

| 魏文帝 |
| --- |
| **名諱** | **曹丕** |
| **生卒** | 中平四年至黃初六年 |
| **在位** | 黃初元年至黃初六年 |
| **政權** | 曹魏 |
| **廟號** | 高祖 |
| **諡號** | 文皇帝 |
| **陵墓** | 首陽陵 |
| **先君** | 父魏太祖武皇帝 |
| **嗣君** | 子魏烈祖明皇帝 |
| 年號 |
| 黃初 |

**魏高祖文皇帝**，諱**丕**，字**子桓**，中平四年冬生於沛國譙。武王操同武宣卞后嫡長子。建安十六年為五官中郎將、副丞相，廿二年立為魏世子，廿五年魏武王薨，丕嗣為魏王，逼漢獻帝禪位，改國號**魏**，曰：「舜禹之事，吾知之矣。」

黃初二年，詔令十萬口郡國年舉孝廉一人。修孔廟，封孔子之後宗聖侯。五年復太學，設五經穀梁博士。六年，立叡為太子，召曹真、陳群、司馬懿囑託後事，同年崩，葬首陽陵。

帝幼好文學，擅騎射擊劍，長於詩、賦、批評。與其父魏武帝操，弟陳思王植並稱三曹。今存魏文帝集二卷。亦著有《典論》，今僅存其《論文》。

## 家屬

* 父 魏太祖武皇帝 操
* 母 魏武宣皇后 卞氏

* 妻 魏文昭皇后
	+ 子 魏烈祖明皇帝 叡
* 魏文德皇后
* 妾 李貴人
	+ 子 魏贊哀王 協
* 妾 潘淑媛
	+ 子 魏北海悼王 蕤
* 妾 朱淑媛
	+ 子 魏東武陽懷王 鑒
* 妾 仇昭儀
	+ 子 魏東海定王 霖
* 妾 徐姬
	+ 子 魏元城哀王 禮
* 妾 蘇姬
	+ 子 魏邯鄲懷王 邕
* 妾 張姬
	+ 子 魏清河悼王 貢
* 妾 宋姬
	+ 子 魏廣平哀王 儼

 **文選所錄士人東周**：屈原、宋玉、卜商

**秦**：李斯

**西漢**：楊雄、司馬相如、賈誼、王褒、韋孟、班婕妤、劉邦、李陵、蘇武、劉安、劉歆、劉徹、枚乘、鄒陽、司馬遷、楊惲、東方朔、孔安國、史岑

**東漢**：班固、張衡、班彪、班昭、王粲、王延壽、何晏、馬融、陳琳、朱浮、崔瑗、蔡邕、禰衡、劉楨、應瑒、應璩、孔融

**三國**：曹操、曹丕、曹植、向秀、嵇康、阮籍、諸葛亮、楊脩、繁欽、吳質、鐘會、曹冏、韋曜、李康

**西晉**：左思、潘岳、木華、郭璞、張華、陸機、陸雲、成公綏、束皙、應貞、孫楚、張載、張協、盧諶、何劭、王康琚、歐陽建、司馬彪、傅咸、郭泰機、劉琨、石崇、繆襲、傅玄、曹攄、王讚、棗據、張翰、羊祜、張悛、趙景真、杜預、皇甫謐、劉伶、夏侯湛、李密

**東晉**：孫綽、殷仲文、謝混、庾亮、桓溫、袁宏、干寶、陶潛

**劉宋**：鮑照、謝惠連、謝靈運、謝瞻、謝莊、顏延之、江淹、范曄

**南齊**：謝朓、任昉、陸厥、丘希范、袁淑、劉鑠、王僧達、范雲、傅亮、王元長、劉峻、王儉、王巾、孔德璋

**南梁**：沈約、虞羲、徐悱

**文選、昭明太子**
# 袁術

**袁術**字公路，汝南汝陽人，司空逢之子也。少以俠氣聞，數與諸公子飛鷹走狗，後頗折節。舉孝廉，累遷至河南尹、虎賁中郎將。

時董卓將欲廢立，以術為後將軍。術畏卓之禍，出奔南陽。會長沙太守孫堅殺南陽太守張諮，引兵從術。劉表上術為南陽太守，術又表堅領豫州刺史，使率荊、豫之卒，擊破董卓於陽人。

術從兄紹因堅討卓未反，遠，遣其將會稽周昕奪堅豫州。術怒，擊昕走之。紹議欲立劉虞為帝，術好放縱，憚立長君，託以公義不肯同，積此釁隙遂成。乃各外交黨援，以相圖謀，術結公孫瓚，而紹連劉表。豪桀多附於紹，術怒曰：「群豎不吾從，而從吾家奴乎！」又與公孫瓚書，雲紹非袁氏子，紹聞大怒。初平三年，術遣孫堅擊劉表於襄陽，堅戰死。公孫瓚使劉備與術合謀共逼紹，紹與曹操會擊，皆破之。四年，術引軍入陳留，屯封丘。黑山餘賊及匈奴於扶羅等佐術，與曹操戰於匡亭，大敗。術退保雍丘，又將其餘眾奔九江，殺楊州刺史陳溫而自領之，又兼稱徐州伯。李傕入長安，欲結術為援，乃授以左將軍，假節，封陽翟侯。

初，術在南陽，戶口尚數十百萬，而不修法度，以抄掠為資，奢恣無猒，百姓患之。又少見讖書，言「代漢者當塗高」，自云名字應之。又以袁氏出陳為舜後，以黃代赤，德運之次，遂有僭逆之謀。又聞孫堅得傳國璽，遂拘堅妻奪之。興平二年冬，天子播越，敗於曹陽。術大會群下，因謂曰：「今海內鼎沸，劉氏微弱。吾家四世公輔，百姓所歸，欲應天順民，於諸君何如？」眾莫敢對。主簿閻象進曰：「昔周自后稷至於文王，積德累功，參分天下，猶服事殷。明公雖奕世克昌，孰若有周之盛？漢室雖微，未至殷紂之敝也。」術嘿然，使召張範。範辭疾，遣弟承往應之。術問曰「昔周室陵遲，則有桓、文之霸；秦失其政，漢接而用之。今孤以土地之廣，士人之眾，欲徼福於齊桓，擬跡於高祖，可乎？」承對曰：「在德不在眾。苟能用德以同天下之欲，雖云匹夫，霸王可也。若陵僭無度，乾時而動，眾之所棄，誰能興之！」術不說。

建安二年，因河內張炯符命，遂果僭號，自稱「仲家」。以九江太守為淮南尹，置公卿百官，郊祀天地。乃遣使以竊號告呂布，並為子娉布女。布執術使送許。術大怒，遣其將張勛、橋蕤攻布，大敗而還。術又率兵擊陳國，誘殺其王寵及相駱俊，曹操乃自征之。術聞大駭，即走度淮，留張勛、橋蕤於蘄陽，以拒操。操擊破斬蕤，而勳退走。術兵弱，大將死，眾情離叛，加天旱歲荒，士民凍餒，江、淮間相食殆盡。時，舒仲應為術沛相，術以米十萬斛與為軍糧，仲應悉散以給饑民。術聞怒，陳兵將斬之。仲應曰：「知當必死，故為之耳。寧可以一人之命，救百姓於塗炭。」術下馬牽之曰：「仲應，足下獨欲享天下重名，不與吾共之邪？」

術雖矜名尚奇，而天性驕肆，尊己陵物。及竊偽號，淫侈滋甚，媵禦數百，無不兼羅紈，厭梁肉，自下飢困，莫之簡卹。於是資實空盡，不能自立。四年夏，乃燒宮室，奔其部曲陳簡、雷薄於灊山。復為簡等所拒，遂大困窮，士卒散走。憂懣不知所為，遂歸帝號於紹，曰：「祿去漢室久矣，天下提挈，政在家門。豪雄角逐，分割疆宇。此與周末七國無異，唯強者兼之耳。袁氏受命當王，符瑞炳然。今君擁有四州，人戶百萬，以強則莫與爭大，以位則無所比高。曹操雖欲扶衰獎微，安能續絕運，起已滅乎！謹歸大命，君其興之。」紹陰然其計。

術因欲北至青州從袁譚，曹操使劉備徼之，不得過，复走還壽春。六月，至江亭。坐簣床而歎曰：「袁術乃至是乎！」因憤慨結病，歐血死。妻子依故吏廬江太守劉勛。孫策破勳，復見收視，術女入孫權宮，子曜仕吳為郎中。
# 虛閭權渠單于

**虛閭權渠單于**，乃匈奴單于。姓攣鞮氏，狐鹿姑單于之子，壺衍鞮單于之弟也。

漢宣帝地節二年，壺衍鞮單于立十七年卒，弟左賢王立，為虛閭權渠單于。虛閭權渠單于以右大將女為大閼氏，而黜前單于所幸顓渠閼氏。顓渠閼氏父左大且渠怨望。是時匈奴不能為邊寇，於是漢罷外城，以休百姓。單于聞之喜，召貴人謀，欲與漢和親。左大且渠自請與呼盧訾王各將萬騎南旁塞獵，相逢俱入。行未到，會三騎亡降漢，言匈奴欲為寇。於是天子詔發邊騎屯要害處，使大將軍軍監治眾等四人將五千騎，分三隊，出塞各數百里，捕得虜各數十人而還。時匈奴亡其三騎，不敢入，即引去。其年，匈奴飢，人民畜產死十六七。又發兩屯各萬騎以備漢。其秋，匈奴前所得西嗕居左地者，其君長以下數千人皆驅畜產行，與甌脫戰，所戰殺傷甚眾，遂南降漢。

地節三年，西域城郭共擊匈奴，取車師國，得其王及人眾而去。單于復以車師王昆弟兜莫為車師王，收其餘民東徙，不敢居故地。而漢益遣屯士分田車師地以實之。地節四年，匈奴怨諸國共擊車師，遣左右大將各萬餘騎屯田右地，欲以侵迫烏孫西域。元康二年，匈奴遣左右奧鞬各六千騎，與左大將再擊漢之田車師城者，不能下。元康三年，丁令比三歲入犯匈奴，殺略人民數千，驅馬畜去。匈奴遣萬餘騎往擊之，無所得。神爵元年，單于將十萬餘騎旁塞獵，欲入邊。未至，會其民題除渠堂亡降漢言狀，漢以為言兵鹿奚盧侯，而遣後將軍趙充國將兵四萬餘騎屯緣邊九郡備虜。月餘，單于病歐血，因不敢入，還去，即罷兵。乃使題王都犁胡次等入漢，請和親，未報，會單于卒。

神爵二年，虛閭權渠單于立九年卒。自始立而黜顓渠閼氏，顓渠閼氏即與右賢王私通。右賢王會龍城而去，顓渠閼氏語以單于病甚，且勿遠。後數日，單于死。郝宿王刑未央使人召諸王，未至，顓渠閼氏與其弟左大且渠都隆奇謀，立右賢王屠耆堂為握衍朐鞮單于。

## 子

* 郅支單于 呼屠吾斯
* 呼韓邪單于 稽侯柵

## 據

* 《漢書·卷九十四下·匈奴傳第六十四下》
# 閩越

**閩越**者，古方國也，據今福建之地。其先皆越王勾踐之後也，姓騶氏。楚懷王滅越，騶氏族人走之閩，稱閩越王。

秦王政二十五年，秦滅楚，其王廢為君長，以其地置閩中郡。及秦末，諸侯皆叛，無諸、搖率越衆，歸鄱陽令吳芮。項籍主命，弗王，是以不附楚而附漢。漢高祖滅項籍，無諸與搖皆有功。孝惠三年，立無諸為閩越王，以搖為東甌王。

孝景三年，吳王濞反，遣使至閩越、東甌招之。閩越王郢弗肯從，獨東甌王從吳。及吳王敗，東甌王殺吳王於丹徒。吳王子子駒亡之閩越，怨東甌殺其父，常勸郢擊東甌。建元三年，郢伐東甌，殺其王。漢武帝遣兵救之，未至，閩越引兵而去。東甌請舉國徙中國，乃悉舉衆來，處江淮之閒。

建元六年，郢擊南越。武帝遣大行王恢出豫章，大農韓安國出會稽，皆為將軍。兵未踰嶺，王弟餘善以鏦弑郢，獻首於恢。武帝以餘善為東越王，以無諸孫繇君丑為越繇王，奉閩越祀。至元鼎五年，南越反。餘善請以卒八千從征南越，不許，令諸校屯豫章梅嶺待命。樓船將軍楊仆以餘善圖謀不軌，請誅之，不許。餘善聞之，遂反，刻「武帝」璽自立，入白沙、武林、梅嶺，殺漢三校尉。

元封元年，武帝遣橫海將軍韓說出句章，浮海從東方往；樓船將軍楊仆出武林；中尉王溫舒出梅嶺；越侯為戈船、下瀨將軍，出若邪、白沙；皆伐東越。繇王居股弑餘善，以其衆降說。武帝以東越狹多阻，閩越悍，數反覆，詔軍吏皆將其民徙處江淮閒。東越遂亡。

## 閩越世系

* 閩越王系
	+ 無諸
	+ 失考
	+ 郢
	+ 餘善（東越武帝）
* 繇王系
	+ 繇王丑
	+ 繇王居股

亡於漢

## 據

* 《史記·東越列傳》
# 涼州

**涼州**，前漢置涼州刺史部於今甘肅、寧夏及青海湟水之地，東漢治於隴縣，曹魏移治姑臧。唐有涼州樂。杜牧《河湟詩》云：「唯有涼州歌舞曲，流傳天下樂閑人。」西夏以涼州為西涼府，元改西涼州。明洪武改涼州衛，清雍正改涼州府。一九一三年廢涼州府，二〇〇一年，改縣級武威市為涼州區。

## 據

* 《晉書·地理志上 涼州》
* 《讀史方輿紀要·卷六十三 涼州衛》
* 《嘉慶大清一統志·卷二百六十七 涼州府一》
# 元狩

**元狩**，漢武帝之年號也。始於前一二二年，止於前一一七年，凡六年。

## 史

元朔六年十月，漢武帝狩獵，得一獸，首有一角，足有五蹄，即一角獸。由是改元為元狩。取此名者，亦漢伐匈奴之意也。狩者，有征伐之意。

## 大事

* 元狩元年，南越文王薨，其子明王嗣。
* 元狩二年，霍去病得河西之戰之勝。
* 元狩四年，衛青、霍去病大破匈奴。

## 生

* 元狩二年，羅馬將領塞多留生。
* 元狩三年，埃及女王貝勒尼基三世生。
* 元狩六年，埃及王托勒密十二世生。

## 卒

* 元狩元年，漢淮南王劉安薨。
* 元狩元年，南越文王薨。
* 元狩二年，羅馬蓋約格拉古卒。
* 元狩四年，漢名將李廣卒。
* 元狩六年，漢大司馬、驃騎將軍、冠軍侯霍去病卒，諡景桓。

## 紀年

|  |  |  |  |  |  |  |
| --- | --- | --- | --- | --- | --- | --- |
| 元狩 | 元年 | 二年 | 三年 | 四年 | 五年 | 六年 |
| 西元 | 前一二二年 | 前一二一年 | 前一二〇年 | 前一一九年 | 前一一八年 | 前一一七年 |
| 干支 | 己未 | 庚申 | 辛酉 | 壬戌 | 癸亥 | 甲子 |

## 引據

* 《史記·孝武本紀》
* 清·趙翼·《廿二史札記》

|  |  |  |
| --- | --- | --- |
| 繼 元朔 | 炎漢年號 | 下 元鼎 |
# 賈逵景伯

**賈逵**，字**景伯**，扶風平陵人。東漢經學家、天文家。

## 傳

建武六年生。逵嘗為侍中。漢明帝時，虛言讖語橫行，忠言壅塞。儒者與諸臣常以言而獲罪。逵欲諫，慮及己身。於是，因朝廷尊信讖，上言《左傳》與讖合，可立博士，與治今文之李育相難。獻《春秋左氏解詁》、《國語解詁》，力斥讖緯之學。章帝時，屢奏《古文尚書》與《爾雅》應，古文學遂興。逵弟子甚多，有許慎、崔瑗等。精天文，唯之承上啟下也。

逵身長八尺二寸，人號「**賈長頭**」，諸儒為之語曰：「問事不休賈長頭」。永元十三年，卒。

## 宗族

### 先祖

* 九世祖：賈誼，漢文帝時梁太傅
	+ 曾祖：賈光，常山太守

### 父

賈徽，經學家

## 引據

《後漢書·賈逵傳》
# 九章算術

九章算術細草圖說
《**九章算術**》九卷，算經也。《算經十書》之最要者。著者不可考。 公以為歷代各家增補訂纂，流成今本。收於四庫全書子部。有二百四十六題二百有二術，質素俱佳，人嘉納之。

## 體

《九章算術》凡二百四十六題，分九類，問後列解。

1. 方田章：田畝**面積**及**分數**之算。統會分數以述其理者，舉世莫先於《九章》。
2. 粟米章：市粟米市之法，內有**比例**之題。
3. 衰分章：述**衰分（分配比例）**之法。
4. 少廣章：述開平方、開立方之法。
5. 商功章：述砼、工量之問，以體積之算爲主。
6. 均輸章：比例之題，若計稅云者。
7. 盈不足章：答**雙設法**之問。
8. 方程章：解方程之法及**正負數之加減法**。究此道者，莫早於《九章》。
9. 勾股章：述勾股之法也。

## 著

### 實數

《九章》之於自然數及其運算，未詳加論述，然其使用不可不謂廣。又盡列分數之義、質、四則運算。如：約分術、合分術（加法）、減分術（減法）、乘分術（乘法）、經分術（除法）、課分術（較大小）、平分術（平均數）。《九章》亦見負數之名，列其加、減之則，然乘除未載。 亦論自然數、分數、正負數，又記特理。

### 比例與盈虧演算法

《九章》列數法。有今有術（以所有數乘所求率為實，以所有率為法，實如法而一）、衰分術（各置列衰，副併為法，以所分乘未併者各自為實，實如法而一）。 合衰分術、反比例，曰反衰術。 亦有反比例演算法、複比例演算法、連比例演算法、配分比例演算法。 集一盈一不足，兩盈、兩不足、一盈一適足、一不足一適足之問，廣列其法，曰盈不足術，預設一答，若合之，則答乃答也，若不合，非盈即不足。又含初等超越方程之題，可解近似之解。

### 求積與勾股

所載圖形，多直線與圓，算田也，述計方田、圭田、邪田、箕田、圓田、弧田、環田、宛圓面積之法，獨成一家。

勾股計算有四類：勾股互求、勾股整數、勾股兩容、勾股相似。

勾股互求，可推求他線。 勾股整數，推求勾、股、弦，而均得整數。 勾股兩容，可求勾股形內含正方形及內切圓之法。 勾股相似，可測遠近，求高卑。 。

《九章算術》答問有三部：體積演算法、面積演算法、線段演算法，分屬商功、方田、勾股三章。

### 開方與方程

平方術、開立方術、解線性方程組之法，亦《九章》之所述，而中國古算學之要者也。《九章》述之也詳盡矣。開平方術、開立方術，可解二項二次方程、二項三次方程，亦可解常二次數值方程、三次數值方程。考中國算學史，高次數值方程之解，即以之為基。

方程章所論「方程」，大類方今線性方程組也。 所論「方程術」，亦曰「直除法」。 「直除」者，累減也，「直除法」者，累減消元法也，其法同今世。

方程章列十八題，有二元一次方程組，有三元一次方程組，有五元一次方程組。 其十三題為：「今有五家共井，甲二綆不足，如乙一綆；乙三綆不足，如丙一綆；丙四綆不足，如丁一綆；丁五綆不足，如戊一綆；戊六綆不足，如甲一綆。 如各得所不足一綆，皆逮。 問井深，綆長各幾何」。 所問者，六未知數之值。然可列一次方程者五。夫一次不定方程組，舉世莫早乎《九章》。

## 傳世

九章算術影宋本
《九章》之後，數學統系俶成，是為垂範。 北宋政府刊刻，民多解之。 。

隋、唐時，傳至日本、朝鮮。後遠傳多國，今有日、俄、英、法、德等地譯本。

## 引據